टाइम 8 बर’ देक्सनिफ्राय:- फैगौ बिटिसिनि बिसायख’थिया माब्ला खुंफिन जागोन, बेनि जेबो थिरांथा गैया। थांनाय 4 एप्रिलाव खुंजानो गोनां बिटिसि बिसायख’थिया हादरनाङै क’रना जिउसानि गिख्रंथाव थासारिखौ नायनानै बिसायख’थि आयगा दोनथ’दों। जुदिबा बिटिसि बिसायख’थिया थि समावनो खुंजानायमोनब्ला दिनै बर’ हारिनि गेजेराव राजखान्थिनि हाब्रु सारद्लानाया बारानिफ्राय बारा बांबोबाय थानाय नुङामोन। जायनि थाखाय जायगा-जायगा फिसा-फिसौ जाथाय सोमजिनायफोरा जानो सुबिदा मोननाय नङामोन। फैगौ बिटिसि बिसायख’थियाव बबे हानजाया बिटिसि खुंथायखौ खुंगोन, बे गिदिर बाथ्रा नङा। नाथाय बिसायख’थिखौ लानानै माखासे गामिफोराव गावजों-गाव नायलायनो हायै जानायासो जोबोर गिदिर बाथ्रा जानानै फैदों। नुनायाव बि नखरनिफ्राय बि नखराव गावजों-गाव खौरां लानायाबो बन्द जादों। दा बाथ्राया जाबाय मा जे बिटिसिनि बिसायख’थि जोबलांनायनि उनाव बर’ गामियावनो गावजों-गाव एना-एनिफोरा बेंलायगोनना बेंलाया बेसो गिदिर बाथ्रा। फैगौ बिटिसि बिसायख’थियाव दिनै 17 बोसोर बिटिसि सालायनाय बिपिएफ दोलोआ फिन बिटिसिनि खुंथायखौ आवग्रिनानै लानो नाजादोंब्लाबो ओजों प्रमद बर’ दैदेननाय इउ पि पि एल दोलोआबो दुलाराय बर’ फरायसा आफादनि हेफाजाबाव बिटिसि बिसायख’थिनि जोहै गोहोखौ लानो हाजासे नाजानाय नुनो मोनदों। ओजों बिटिसिआव अबर’फोरनि हा-हुनि मोनथायखौ इसु खालामनानै कक्राझार लक सभानि एम पि नब कुमार सरनीया दैदेननाय जिएसपि दोलोआबो बिटिसिनि खुंथायखौ लानो बायदिसिना राजखान्थि फान्दो सानायखौ नुनो मोनदों। नाथाय मिरु आरो रायजो सोरखारआव थानाय बिजेपि दोलोखौबो उनफिननानै थानाय नुवाखै। जायनि थाखाय बिजेपि दोलो बिटिसि बिसायख’थियाव मोन 26 बियाबाव बिजाथि होदों। बुंनो नांगोनदि बिटिआर गोरोबथा जानायनि उनाव बिटिआर सागानगिरिफोरा जजजाजाय दानि बिटिसि बिसायख’थिखौ गेलेनानै बिटिआरनि मोनफ्रोमबो दफाफोरखौ मावफुंनायावसो गोसो होनांगौमोन। नाथाय बेखौ खालामा बादिनो बिटिआर गोरोबथानि सानसे उनावनो सागानफोरनि गेजेराव गावस्रा-गावस्रि जानाया बर’ हारिनि थाखाय मोजां लैखोन नङा।